Kamu bisa jelasin ke aku soal Taun liturgi dalam bahasa jawa?

Taun liturgi, kang karan uga minangka Taun Kristiani, wujud Kalèndher Kristiani/siklus mangsa liturgi sajeroning gréja-gréja Kristiani kang nemtokaké kapan dinaning para suci, dina pèngetan, lan dina-dina gedhé kudu diriyayakaké sarta pérangan ngendi saka Kitab Suci kang diasosiasikaké karo dina-dina riyaya mau.

Kanggo mangsa kang béda sajeroning setaun liturgi, dipigunakaké warna-warna liturgis kang béda uga. Dina-dina riyaya Gréja Wétan (Gréja Ortodoks Wétan, Gréja Ortodoks Oriental, Gréja-Gréja Katulik Wétan) tiba ing tanggal kang béda karo Gréja Kulon (Gréja Katulik Roma, Gréja Anglikan, Gréja Lutheran, lan Gréja-Gréja Protèstan), sanajan inti riyayané padha.

Kanggo gréja-gréja ing Indonésia kang akèh-akèhé éwoning Gréja Kulon, kalèndher iki uga ora kabèh diriyayakaké déning kabèh dhénominasi Kristen. Gréja Katulik Indonésia ngriyayakaké kabèh dina riyaya kalèndher iki, éwadéné gréja-gréja liyané ana sapérangan kang ora diriyayakaké, ana uga dhénominasi Kristen kang ora ngriyayakaké dina-dina riyaya iki siji waé, contoné Gréja Masèhi Advent Dina Kapitu, Gréja Yésus Sejati, lan Saksi-Saksi Yehuwa. Gréja Protèstan Indonésia upamané, akèh-akèhé mung ngriyayakaké 5 dina riyaya utama, yaiku:

Natal-kalairan Yésus, kanthi tradhisi tanggal 25 Dhésèmber

Jemuwah Adi-séda Dalem Gusti Yésus, 3 dina sadurungé Paskah

Paskah-wungu Dalem Gusti Yésus, tanggalé béda saben taun

Asensi-mékrad Dalem Gusti Yésus, 40 dina sawisé Paskah

Pentakosta-Pangasokan Roh Suci, 50 dina sawisé Paskah

sanajan ana sapérangan kang ngriyayakaké Adven, Rebo Awu, lan sapérangan liyané. Gréja ing sanjabané Indonésia luwih manéka manèh, saéngga ora bisa ditarik sawijining patokan saliyané dina-dina riyaya kang umum iki.